AOT จ่อเปิดยื่นซองเช่าพื้นที่เชิงพาณิชย์สนามบินดอนเมือง 11 ก.ค.นี้
AOT จ่อเปิดยื่นซองเช่าพื้นที่เชิงพาณิชย์ภายในอาคารผู้โดยสารระหว่างประเทศ อาคาร 1 สนามบินดอนเมือง ระยะเวลาสัมปทาน 10 ปีใน 11 ก.ค.นี้ คาดรู้ผล 20 ก.ค.60
19 มิ.ย. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทเปิดระมูลพื้นที่เชิงพาณิชย์ภายในอาคารผู้โดยสารระหว่างประเทศ อาคาร 1 ท่าอากาศยานดอนเมือง พื้นที่ 2,510.37 ตร.ม. โดยให้สิทธิในการประกอบกิจการระยะเวลาสัมปทาน 10 ปี กำหนดยื่นข้อเสนอในวันที่ 11 ก.ค.นี้
ทั้งนี้ หลังจากปิดการขายซองเอกสารยื่นข้อเสนอการดำเนินงานในวันที่ 9 มิ.ย.ที่ผ่านมาที่มีผู้เข้ามาซื้อซองเอกสารจำนวน 5 ราย  และได้ชี้แจงรายละเอียดเพิ่มเติมไปแล้วเมื่อวันที่ 13 มิ.ย.ที่ผ่านมา
โดย ทอท. ได้กำหนดการนำเสนอผลงาน (Presentation) ข้อเสนอด้านเทคนิคของผู้ยื่นข้อเสนอการดำเนินงานในวันที่ 17-18 ก.ค. และกำหนดการเปิดซองค่าตอบแทนและประกาศคะแนนรวมสูงสุดในวันที่ 20 ก.ค. นี้
โดยทอท.ต้องการผู้บริหารพื้นที่ดังกล่าวเพียงรายเดียวเพื่อการบริหารจัดการเป็นไปด้วยดี จากปัจจุบันที่มีร้านค้าหลายรายในพื้นที่ดังกล่าว โดยจะมีอายุสัญญาใกล้หมดอายุไล่เลี่ยกัน เมื่อเปิดประมูลได้แล้วจะส่งมอบพื้นที่ให้กับผู้บริหารรายใหม่ต่อไป